|  |
| --- |
| **PRAVILNIK****O VRSTAMA BIOCIDNIH PROIZVODA***("Sl. glasnik RS", br. 23/2010)* |

**Član 1**

Ovim pravilnikom određuju se vrste biocidnih proizvoda prema načinu korišćenja, organizmu na koji deluju, prostoru u kojem se koriste i predmetu, odnosno površini koja se tretira.

**Član 2**

Svakoj vrsti biocidnog proizvoda dodeljuje se oznaka proizvodne vrste ("*product-type*", u daljem tekstu: PT) i odgovarajući broj.

**Član 3**

Vrste biocidnih proizvoda razvrstavaju se u grupe, i to:

1) Dezinficijensi i biocidni proizvodi za opštu upotrebu;

2) Konzervansi;

3) Biocidni proizvodi za suzbijanje štetočina;

4) Ostale vrste biocidnih proizvoda.

**Član 4**

U grupu Dezinficijensi i biocidni proizvodi za opštu upotrebu spadaju sledeće vrste biocidnih proizvoda:

1) Biocidni proizvodi za ličnu higijenu ljudi (PT 1)

Ova vrsta biocidnih proizvoda koristi se za održavanje lične higijene ljudi.

2) Dezinficijensi i drugi biocidni proizvodi koji se koriste u domaćinstvu i u objektima javnog zdravlja (PT 2)

Ova vrsta biocidnih proizvoda koristi se u domaćinstvima, javnim i industrijskim objektima, uključujući i bolnice za dezinfekciju vazduha, površina, materijala, opreme i nameštaja koji nisu u direktnom kontaktu sa hranom za ljude ili životinje. U ovu vrstu spadaju i biocidni proizvodi koji se koriste kao algacidi.

Ova vrsta biocidnih proizvoda koristi se, između ostalog, u bazenima, akvarijumima, vodi za kupanje i druge svrhe; u klima uređajima; za zidove i podove u zdravstvenim i drugim ustanovama; hemijske toalete, otpadne vode, bolnički otpad, zemljište ili druge podloge (na igralištima).

3) Biocidni proizvodi za higijenu u veterini (PT 3)

Ova vrsta biocidnih proizvoda koristi se za održavanje higijene u veterini, uključujući proizvode koji se koriste u prostorima u kojima se životinje drže, čuvaju ili transportuju.

4) Dezinficijensi koji se koriste za površine koje dolaze u kontakt sa hranom za ljude i životinje (PT 4)

Ova vrsta biocidnih proizvoda koristi se za dezinfekciju opreme, ambalaže, pribora za jelo, površina ili cevovoda koji dolaze u kontakt sa hranom ili pićem (uključujući vodu za piće) u toku proizvodnje, transporta, skladištenja ili potrošnje.

5) Dezinficijensi za vodu za piće (PT 5)

Ova vrsta biocidnih proizvoda koristi se za dezinfekciju vode za piće za ljude i životinje.

U vrste biocidnih proizvoda iz stava 1. ovog člana ne spadaju sredstva za čišćenje, uključujući detergente i slične proizvode koja nemaju biocidno dejstvo.

**Član 5**

U grupu Konzervansi spadaju sledeće vrste biocidnih proizvoda:

1) Konzervansi za zaštitu gotovih proizvoda (PT 6)

Ova vrsta biocidnih proizvoda koristi se za zaštitu gotovih proizvoda (osim hrane za ljude i životinje) dok su u originalnoj ambalaži, od štetnog delovanja mikroorganizama, kako bi se očuvao kvalitet proizvoda do naznačenog roka upotrebe.

2) Konzervansi za zaštitu filmova (PT 7)

Ova vrsta biocidnih proizvoda koristi se za zaštitu filmova ili premaza od štetnog delovanja mikroorganizama, kako bi se očuvale početne osobine površine materijala ili predmeta kao što su boje, plastika, zaptivna sredstva, zidne tapete, papir i umetnička dela.

3) Konzervansi za zaštitu drveta (PT 8)

Ova vrsta biocidnih proizvoda koristi se za zaštitu drveta, od momenta njegovog dopremanja u strugaru uključujući i samu obradu drveta u strugari, ili proizvoda od drveta, od organizama koji uništavaju ili oštećuju drvo.

U ovu vrstu biocidnih proizvoda spadaju i preventivni i kurativni biocidni proizvodi (biocidni proizvodi koji sprečavaju, odnosno uklanjaju nastala oštećenja).

4) Konzervansi za zaštitu vlakna, kože, gume i polimernih materijala (PT 9)

Ova vrsta biocidnih proizvoda koristi se za zaštitu vlaknastih ili polimernih materijala, kao što su proizvodi od kože, gume, papira ili tekstila, kao i same gume od štetnog delovanja mikroorganizama.

5) Konzervansi za zaštitu u građevinarstvu (PT 10)

Ova vrsta biocidnih proizvoda koristi se za zaštitu i naknadni tretman građevinskih ili drugih konstrukcionih materijala, izuzev drveta, od štetnog delovanja mikroorganizama i algi.

6) Konzervansi za zaštitu tečnosti u rashladnim i procesnim sistemima (PT 11)

Ova vrsta biocidnih proizvoda koristi se za zaštitu vode ili drugih tečnosti koje se koriste u rashladnim i procesnim sistemima, od štetnog delovanja organizama kao što su mikroorganizmi, alge i školjke.

Ova vrsta biocidnih proizvoda ne uključuje dezificijense za vodu za piće.

7) Slimicidi (PT 12)

Ova vrsta biocidnih proizvoda koristi se za sprečavanje ili suzbijanje razvoja sluzi na materijalima, opremi i predmetima koji se koriste u industrijskim procesima, npr. na drvenoj ili papirnoj pulpi ili poroznom peščanom sloju koji se koristi pri ekstrakciji nafte.

8) Konzervansi za zaštitu fluida koji se koriste pri obradi metala (PT 13)

Ova vrsta biocidnih proizvoda koristi se za zaštitu fluida koji se koriste pri obradi metala od štetnog delovanja mikroorganizama.

**Član 6**

U grupu Biocidnih proizvoda za suzbijanje štetočina spadaju sledeće vrste biocidnih proizvoda:

1) Rodenticidi (PT 14)

Ova vrsta biocidnih proizvoda koristi se za suzbijanje miševa, pacova i drugih glodara.

2) Avicidi (PT 15)

Ova vrsta biocidnih proizvoda koristi se za suzbijanje ptica.

3) Moluskocidi (PT 16)

Ova vrsta biocidnih proizvoda koristi se za suzbijanje mekušaca.

4) Piscicidi (PT 17)

Ova vrsta biocidnih proizvoda koristi se za suzbijanje riba. U ovu vrstu biocidnih proizvoda ne spadaju proizvodi koji se koriste za lečenje bolesti riba.

5) Insekticidi, akaricidi i proizvodi za suzbijanje ostalih zglavkara (PT 18)

Ova vrsta biocidnih proizvoda koristi se za suzbijanje zglavkara (npr. insekata, paukova, rakova).

6) Repelenti i atraktanti (PT 19)

Ova vrsta biocidnih proizvoda koristi se za suzbijanje štetnih organizama (beskičmenjaka kao što su buve i kičmenjaka kao što su ptice) odbijanjem ili privlačenjem. U ovu vrstu biocidnih proizvoda spadaju proizvodi koji se direktno ili indirektno koriste za ličnu higijenu ljudi ili za higijenu u veterini.

**Član 7**

U grupu Ostale vrste biocidnih proizvoda spadaju sledeće vrste biocidnih proizvoda:

1) Konzervansi za hranu ili hranu za životinje (PT 20)

Ova vrsta biocidnih proizvoda koristi se za zaštitu hrane ili hrane za životinje od štetnih organizama.

2) Sredstva za suzbijanje obrastanja (eng. antifauling proizvodi) (PT 21)

Ova vrsta biocidnih proizvoda koristi se za suzbijanje razvoja i nastanjivanja nepoželjnih organizama (mikroorganizama i složenijih biljnih ili životinjskih vrsta) na čamcima, opremi i predmetima koji se koriste u vodi.

3) Tečnosti za balsamovanje i prepariranje (PT 22)

Ova vrsta biocidnih proizvoda koristi se za dezinfekciju i zaštitu ljudskih ili životinjskih leševa i njihovih delova.

4) Proizvodi za suzbijanje drugih kičmenjaka (PT 23)

Ova vrsta biocidnih proizvoda koristi se za suzbijanje drugih štetočina koje se ne mogu suzbiti drugim vrstama biocidnih proizvoda.

**Član 8**

Ovaj pravilnik stupa na snagu osmog dana od dana objavljivanja u "Službenom glasniku RS".